CELEX: 32020D2106
Language: bg
Date: 2020-12-14 00:00:00
Title: Решение за изпълнение (ЕС) 2020/2106 на Комисията от 14 декември 2020 година относно защитна мярка, предприета от Финландия в съответствие с Директива 2006/42/ЕО на Европейския парламент и на Съвета, за забрана на пускането на пазара на вътрецехов подемен кран за двигатели на дружеството Biltema Nordic Services, с номер на модел 15-371, произвеждан от Biltema Nordic Services AB и разпространяван на финландския пазар от Biltema Suomi Oy (нотифицирано под номер С(2020) 8781) (текст от значение за ЕИП)

16.12.2020   
               
               
                  BG
               
               
                  Официален вестник на Европейския съюз
               
               
                  L 425/101
               
            
         РЕШЕНИЕ ЗА ИЗПЪЛНЕНИЕ (ЕС) 2020/2106 НА КОМИСИЯТА
         от 14 декември 2020 година
         относно защитна мярка, предприета от Финландия в съответствие с Директива 2006/42/ЕО на Европейския парламент и на Съвета, за забрана на пускането на пазара на вътрецехов подемен кран за двигатели на дружеството Biltema Nordic Services, с номер на модел 15-371, произвеждан от Biltema Nordic Services AB и разпространяван на финландския пазар от Biltema Suomi Oy
         
            
               (нотифицирано под номер С(2020) 8781)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2006/42/ЕО на Европейския парламент и на Съвета от 17 май 2006 г. относно машините и за изменение на Директива 95/16/ЕО (1), и по-специално член 11, параграф 3, втора алинея от нея,
         като има предвид, че:
         
                     (1)
                  
                  
                     На 20 март 2019 г. Финландия уведоми Комисията за наложена от нея предпазна мярка от 6 февруари 2019 г., предприета в съответствие с член 11, параграф 1 от Директива 2006/42/ЕО, с която се забранява пускането на пазара на вътрецехов подемен кран за двигатели на дружеството Biltema Nordic Services, с номер на модел 15-371, произвеждан от Biltema Nordic Services AB, Gamisonsgatan 26, 25466 Helsingborg, Швеция („производителя“) и разпространяван на финландския пазар от Biltema Suomi Oy, Aftonrådevägen 2, 00750 Helsingfors, Финландия.
                  
               
                     (2)
                  
                  
                     Финландия е предприела мярката, защото е сметнала, че вътрецеховият подемен кран за двигатели не отговаря на няколко съществени изисквания за безопасност и опазване на здравето, определени в посочените по-долу точки от приложение I към Директива 2006/42/ЕО.
                  
               
                     (3)
                  
                  
                     По-специално Финландия посочи, че:
                  
               
                     (4)
                  
                  
                     Кранът няма механична якост, в нарушение на съществените изисквания за безопасност и опазване на здравето относно механичната якост в точка 4.1.2.3 от приложение I към Директива 2006/42/ЕО.
                  
               
                     (5)
                  
                  
                     Кранът не е стабилен и е трудно да бъде придвижван, в нарушение на съществените изисквания за безопасност и опазване на здравето относно опасността от загуба на устойчивост в точка 1.3.1 и относно опасностите, предизвиквани от загуба на устойчивост, в точка 4.1.2.1 от приложение I към Директива 2006/42/ЕО.
                  
               
                     (6)
                  
                  
                     Има грешки в инструкциите за монтиране по отношение на закрепването на колелата, както и грешки в отпечатаните инструкции относно неправилната употреба на машината, в нарушение на съществените изисквания за безопасност и опазване на здравето относно принципите за осигуряване на безопасността в точка 1.1.2 и относно инструкциите за експлоатация в точка 1.7.4 от приложение I към Директива 2006/42/ЕО.
                  
               
                     (7)
                  
                  
                     След като получи уведомлението за защитната мярка, предприета от Финландия, Комисията започна консултации със заинтересованите страни, за да изслуша становищата им. На 23 декември 2019 г. Комисията изпрати писмо до производителя, дистрибутора и Финландската агенция по безопасността и химикалите, на което производителят и дистрибуторът не отговориха. Финландската агенция по безопасността и химикалите изпрати отговор на 13 януари 2020 г., като посочи, че след приемането на решението Biltema Suomi Oy не е оспорило финландското решение, нито пък неговото съдържание. Финландската агенция по безопасността и химикалите също така посочи, че не разполага с друга актуална информация по случая.
                  
               
                     (8)
                  
                  
                     Като се има предвид информацията, предоставена от Финландия по отношение на защитната мярка, която не е оспорена от производителя или дистрибутора, следва да се заключи, че вътрецеховият подемен кран за двигатели с номер на модел 15-371 не отговаря на горепосочените съществени изисквания за безопасност и опазване на здравето, определени в приложение I към Директива 2006/42/ЕО, и че пропуските могат да изложат на риск здравето и безопасността на хората.
                  
               
                     (9)
                  
                  
                     Поради това защитната мярка, предприета от Финландия, следва да се смята за обоснована,
                  
               ПРИЕ НАСТОЯЩОТО РЕШЕНИЕ:
         
            Член 1
            Мярката, предприета от Финландия, с която се забранява пускането на пазара на вътрецехов подемен кран за двигатели с номер на модел 15-371, произвеждан от Biltema Nordic Services AB (Швеция) и разпространяван на финландския пазар от Biltema Suomi Oy (Финландия), е обоснована.
         
         
            Член 2
            Адресати на настоящото решение са държавите членки.
         
         
            Съставено в Брюксел на 14 декември 2020 година.
            
               
                  За Комисията
               
               Thierry BRETON
               
                  Член на Комисията
               
            
         
         
            (1)  ОВ L 157, 9.6.2006 г., стр. 24.